*I. számú előterjesztés*

**Őcsény község képviselő-testületének 2013. július 17.-én**

**1800 órakor megtartandó ülésére**

***Beszámoló a Tarkabarka Óvoda és Családi Napközi 2012/2013. nevelési évről.***

|  |
| --- |
| **Előterjesztő:** Czirzóné Kovács Éva óvodavezető  **Készítette:** Czirzóné Kovács Éva óvodavezető  **Törvényességi ellenőrzést végezte:**  **Véleményezte:** |

## Tisztelt Képviselő-testület

Czirzóné Kovács Éva óvodavezető részletes beszámolót készített a Tarkabarka Óvoda és Családi Napközi 2012/2013. nevelési évről. A beszámolót az előterjesztés tartalmazza.

## Tisztelt Képviselő-testület

A fentiek és a melléklet alapján javaslom az alábbi határozati javaslat elfogadását:

Határozati javaslat:

Őcsény Község Önkormányzata Képviselő-testülete a Tarkabarka óvoda és Családi Napközi munkájáról szóló tájékoztatást a szóbeli kiegészítésekkel együtt elfogadja.

A határozatról értesül:

Óvodavezető

Irattár

Őcsény, 2013. július 9.

Fülöp János

polgármester

Az Őcsényi Tarkabarka Óvoda és

Családi Napközi

A 2012/2013. nevelési év értékelése

BESZÁMOLÓ

Készítette: Csirzóné Kovács Éva

óvodavezető

**A, A nevelő-oktató munka feltételei:**

**a, személyi feltételek**

Foglalkoztatottak száma: 11 fő

Ebből: Óvodapedagógus: 7 fő

( 1 fő szakközépiskolai végzettségű, 6 fő felsőfokú végzettségű óvodapedagógus)

Technikai dolgozó: 4 fő

(3 dajka, 1fő családi napköziben dolgozó gondozónő)

Logopédus-fejlesztőpedagógus: 1 fő (megbízási szerződéssel)

Gyógytestnevelő: 1 fő

Ez a tanév is jelentős változásokat hozott a testület életében. Az alkalmazotti testület teljessé vált, a foglalkoztatás a törvénynek megfelelően elrendeződött!

A tanév elején Kis-Nemes Béláné nyugdíjba vonulása miatt Molnár Juditot vettük fel szeptembertől óvodapedagógusnak, de a próbaidő lejártával munkaviszonyát megszüntettük, mert szakmai munkájával nem voltunk megelégedve.

2013.január 1-től Molnárné Fetzer Dóra óvónőt alkalmaztuk helyette, aki őcsényi lakos és Decsen dolgozott. A köztes 3 hétben (december hónapban) Kis-Nemes Béláné segített ellátni átmenetileg a csoportban az óvónői teendőket.

Vajdáné Molnár Karolina 2012. októbertől már törvényesen, kinevezéssel a családi napközi dolgozója lett.

Az idei tanévben is az egy BTM - es és az egy fejlesztést igénylő gyerekünket a beszédhibás gyerekkel együtt az óvodában Módos Anna gyógypedagógus, logopédus fejlesztette heti 1 alkalommal 3 órában szerdánként.

A következő tanévben is szeretném, hogy ha ő tudná folytatni a munkát és heti két alkalommal ( a törvényi előírás szerint ) továbbra is kijárna óvodás gyermekeinket fejleszteni.

Idén a TM EGYMI alkalmazásában Kriskó Krisztina gyógytestnevelő korrigálja óvodásaink mozgáshibáit, a gyermekorvos diagnosztizálása alapján szerdánként heti 1 órában.

Az idei tanévtől a karbantartási munkákat az Önkormányzat alkalmazottjai látták el. Jelenleg egy füzetbe írjuk fel az elvégezendő feladatokat, de a megoldásuk, még sajnos nem zökkenőmentes.

Szakképzettség alakulása:

Az óvodában alkalmazott pedagógusok és a nevelőmunkát segítő alkalmazottak a munkájukhoz szükséges szakképesítéssel rendelkeznek.

A családi napköziben dolgozó Vajdáné Molnár Karola most fejezte be tanulmányait csecsemő - és kisgyermeknevelő szakon a PTE-IGYFK-án, de nyelvvizsgával még nem rendelkezik, ezért diplomát még nem kap.

A 2011-2012 tanévben minden óvodapedagógusnak újra indult a 7 évenkénti kötelező 120 órás továbbképzési ciklusa. Idén az óvoda továbbképzési tervében ütemezésre került a pedagógusok továbbképzése. Ebben a tanévben egy EU által támogatott elektronikus továbbképzésre 3 fő pedagógus pályázott. Pályázatunk pozitív elbírálást követően Steiner Andrásné, Csirzóné Kovács Éva-vezetői programon, Csapainé Deák Éva - tehetségfejlesztő programon vett részt 60 órában.

A pedagógiai munkát közvetlenül segítők munkájának értékelése:

- Nevelési Tanácsadó

A tanév során a Nevelési Tanácsadóba felülvizsgálatra küldött gyermekeink száma: 2 fő.

Közelebbi munkakapcsolatunk a tanácsadóban Módos Annával volt, az ő segített nekünk a hozzájuk vizsgálatra küldött gyerekeknél. A jövőben célirányosan hozzá kérjük óvodás gyermekeinket, mivel az ő munkáját ismerjük, elégedettek vagyunk vele. Az iskolaérettségi vizsgálatot idén is ő végezte óvodásainkkal.

- Tanulási Képességeket Vizsgáló Szakértői Bizottság

A TM ÁMK Tanulási Képességeket Vizsgáló Szakértői Bizottsághoz idén nem küldtünk gyermeket.

- Logopédiai, Gyógypedagógusi fejlesztés

Az óvoda megbízási szerződéssel alkalmazta Módos Annát, aki heti 3 órában fogalakozott óvodásainkkal.

Logopédiai ellátásban részesülők száma: 10 fő

* zöld nagycsoportos életkorú: 9 fő
* kék, középső csoportos életkorú: 1 fő

A logopédiai fejlesztés mellett 1 BTM (tanulási nehézséggel küzdő) és 1 fejlesztést igénylő gyermeket fejlesztett.

Módos Anna munkájával nagyon meg vagyunk elégedve, segítségünkre van a gyerekek diagnosztizálása és felzárkóztatása során.

-Gyógytestnevelő

Gyógytestnevelő által fejlesztésben részesülők száma: 27 fő

* zöld csoport: 11 fő
* kék csoport: 7 fő
* sárga csoport: 9 fő

A gyógytestnevelő munkáját idén is sorozatos késései jellemezték.

**b, A gyermekek számának változása**

A 2012/2013. tanév során a következő létszámváltozások történtek év közben a csoportokban:

|  |  |  |  |  |
| --- | --- | --- | --- | --- |
| csoport | létszám  október 1. | érkezett | távozott | létszám  június 14. |
| Sárga | 21 | 3  (2 otthonról +1 Mórágy) | - | 24 |
| Kék | 23 | 3 (Szekszárd) | 1 (Szekszárd) | 25 |
| Zöld | 23 | 5 (2 családi + 1 Szekszárd családi + 2 otthonról) | - | 28 |
| óvoda összesen | 67 |  | 1 | 77 |
| Családi napközi | 7 | 4 (otthonról) | 4 (óvoda) | 7 fő |

Az óvodából év közben 1 gyermek ment el, idén is 2 gyermek jött vissza, aki már járt hozzánk, elköltözött, majd ismét visszajött a faluba. A többi gyerek 3 évesként otthonról kezdte meg az óvodai életét, vagy a családi napköziből jött.

A Családi Napköziben a gyermeklétszám a tavalyi évhez képest csökkent.

A családi napközi az idei tanévtől elsősorban 2-3 éves bölcsődés gyermekeket vett fel. A tanév közben a 3. életévüket betöltött gyerekek átkerültek az óvodai csoportba. Az idei tanévtől kezdve szándékunk, hogy ebbe a csoportba csak családi napközisek járjanak. Idén a dokumentumokban már nem szerepeltek óvodás korú gyermekek a családi napközibe és ténylegesen is csak 3 gyerek járt óvodásként ebbe a csoportba!

Továbbra is javasoljuk, a családi napközi térítési díjainak átgondolását, mivel 7 éve nem változtak a szolgáltatás költségei! Ez elsősorban az étkezési díjak jelentős emelkedése miatt vált problémává.

Az óvodai gyereklétszám 2013. június 14-én: 77 fő.

Átlagos óvodai csoportlétszám nevelési év végén: 25-26 fő.

A családi Napközi létszáma 2013. június 14-én: 7 fő.

Beiskolázás:

Zöld csoportba járó nagycsoportos korú óvodások száma: 20 fő

Ebből:

* Tanköteles gyermekek száma: 20 fő
* Tanköteles korúként iskolába iratkozott: 20 fő

(18 fő Perczel Mór Általános Iskola Őcsény, 1 fő Szekszárd Gyakorló Általános Iskola, 1 fő Szekszárd 2. sz. Általános Iskola)

* Tavaszi születésűek, akik további 1 évig óvodai nevelésben részesülnek: 10 fő

Az óvodában maradó, tanköteles korú gyerekek tavaszi és nyári születésűek, ők már tavaly lemaradtak a kék csoportba, a jövő tanév végén mennek csak iskolába

A tankötelesként óvodába maradó gyermeknél a Nevelési Tanácsadó iskolaérettségi vizsgálata alátámasztotta az óvónői véleményt, a szülők elfogadták a javaslatot.

Óvodai beíratás:

Óvodánkba 2013. április 9-10 között (óvodai beíratás időpontja) 15 gyermek jelentkezett.

* kiscsoportos korú: 15 fő
* középső csoportos korú: -
* nagycsoportos korú: -

2013. szeptemberben várható átlagos csoportlétszám az óvodában: 22-23 fő (ebből 2 gyerek 2,5 éves)

2013. szeptemberben várható csoportlétszám a Családi Napköziben: 6-7 fő

**B, Szervezeti feltételek**

A vezetés szerkezete:

Az óvodát az óvodavezető helyettessel, Steiner Andrásnéval egyeztetve, a véleményét meghallgatva irányítom.

Az év közben elvégzett szakmai munkát segítette a minőségbiztosítási csoport vezetője, Vajdáné Szilágyi Hajnalka.

A nevelő testület heti megbeszélései az adódó aktuális témákban csütörtökönként voltak.

Az előző év vezetői tervei közül megvalósult:

Az óvodai nevelő testülete, de elsősorban a vezetői csoport jelentős szakmai munkát végzett a tanév során.

A törvény lehetőséget adott arra, hogy a december 31. helyett március 31. határidővel az óvoda alapdokumentumait az új Köznevelési törvény szerint átdolgozzuk. Így a Helyi Pedagógiai Programot, SZMSZ-t, Házirendet újra gondoltuk, aktualizáltuk, illetve még a hiányzó dokumentumokat elkészítettük, melyek az önálló intézményként való működésünkhöz hiányoztak. Ezek voltak a Továbbképzési terv (éves és ötéves), Gyakornoki szabályzat, Esélyegyenlőségi terv. Jelenleg is folyamatban van a Közalkalmazotti szabályzat elkészítése a megváltozott törvények szerint.

E mellett még a tanév során a dolgozók személyi anyagait, munkaköri leírásait tettük rendbe.

Második félévben a MIP-ben meghatározott nevelési területek, mint az Ének-zene, énekes játék, gyermek tánc, Rajzolás, mintázás és kézimunka, Érzelmi nevelés, szocializáció adják a második félév ellenőrzésének témáját E területek ellenőrzése a MIP-ben kidolgozott ellenőrzési szempontsor alapján történt a kék és a zöld csoportban.

A tanév során a két új kolléganő látogatása, és egyben munkájának minősítése, ellenőrzése fontos feladatunk volt a helyettesemmel. A próbaidő alatt Molnár Judit munkája nem felelt meg, így őt nem alkalmaztuk tovább. Molnárné Fetzer Dóra jól beilleszkedett az óvoda közösségébe, munkájával meg vagyunk elégedve.

A szülők részére a szülői értekezletek keretén belül a csoportban dolgozó óvónők előadásokat tartottak. Így év elején a sárga csoportban a beszoktatással kapcsolatban, míg a zöld csoportban az iskolaérettségről, illetve az iskolakezdéssel kapcsolatban kaptak segítséget a szülők.

A *Családi Napközi*ben történt év eleji szakmai ellenőrzést követően elkészültek a Családi Napközi működéséhez nélkülözhetetlen dokumentumok és ezek aktualizálása a törvényi változásoknak megfelelően.

Vezetői tervek és törekvések:

Fontos és elsődleges feladatunk az új Köznevelési törvény és a végrehajtási rendeleteinek megfelelően vezetni az óvodát, illetve szakmai segítséget adni az óvodapedagógusoknak a napi feladatok elvégzése során.

E mellett folytatjuk a MIP alapján meghatározott nevelési eredmények mérését és értékelését a kiemelt területekre vonatkozólag és felmenő rendszerben a gyermekek mérését a kidolgozott indikátorokkal.

A már hagyománnyá vált programjainkat, gyerekeinknek szervezett kirándulásainkat továbbra is megszervezzük a tanév során. Az óvodai ünnepek gyerekközpontú, színvonalas megtartása fontos számunkra. Ezek a következők: Mikulás, Karácsony, Farsang, Húsvét, Anyák napja, Ballagás. Év közben kirándulásokat, programokat szervezünk óvodásaink számára: Serenci kirándulás, Közlekedésbiztonsági nap, Egészségnap, az Őcsényi Tájház megtekintése. Stb.

**C, Anyagi feltételek**

A tanév során az óvoda fenntartójával, a Polgármesteri Hivatal alkalmazottjaival jó és napi kapcsolatunk volt, ebből is következett, hogy a felmerülő kéréseket, problémákat zökkenőmentesen sikerült megoldanunk.

Az idei tanévtől az óvodának önálló költségvetése van.

Az Őcsényi Óvodásokért Alapítvány intézményünkben működik. Az idei tanévben is az alapítvány jelentős pénzösszeggel segítette intézményünket. Idén a budapesti kiránduláshoz járult hozzá, az Önkormányzattól kapott 80.000,- Ft, támogatást a Fővárosi Nagycirkusz előadására vásárolt jegyekre fordította. Az óvodai jogfutár szaklapot minden évben az alapítvány fizeti.

Idén is szerveztük az óvodában elektromos hulladékgyűjtést, amiből 20.000,- Ft bevételünk származott.

Az Együtt Őcsényért Egyesület idén is finanszírozta és megrendezte számunkra a Mikulás ünnepséget, de már nem a repülőtéren, hanem itt Közösségi Házba. A Serenci vadaskertbe Dr. Omacht Erika gyermekorvos és Ábelné Sütő Erika védőnő segítségével juthattak el zöld csoportos óvodásaink.

**D, Tárgyi feltételek**

Épületfeltételek, kihasználtság:

Az óvoda teljesen megújult az utóbbi években, csak a csoportok falainak teljes lekaparására, javítására, és a festésére lenne szükség. A távlati céloknál a világítás korszerűsítése továbbra is elengedhetetlen feladatunk.

A tavalyi tanév végén elkezdődött az udvari játékok EU szabvány szerinti felülvizsgálata, illetve a balesetveszélyes játékok kicserélése, kijavítása. Ez a munka az őszi tereprendezéssel, az udvar munkagéppel való egy szintre hozásával folytatódott és a tavaszi füvesítéssel zárult le. A füvesítés során merült fel, hogy a locsolás (homok, fű, növények) jelentős költséggel jár. Így idén májusban, az engedélyeztetést követően kutat fúrattunk az óvodában.

Van még mit tenni az udvari játékok karbantartása terén, a játékok fa alkatrészeinek cseréje, a korhadt mászó elemek és a mérleghinták alkatrészeinek cseréje még megoldásra vár.

A csoportok játékkészletét nagy odafigyeléssel, költségvetési támogatásból minden évben karácsonykor kiegészítjük.

Eszköz és felszerelési jegyzékkel kapcsolatos tervek eddigi megvalósulása:

Az óvoda tárgyi felszerelése és eszközállománya a 11/1994. kormányrendelet 7. számú melléklet (Kötelező eszköz és felszerelés jegyzék) alapján jónak mondható.

Az óvoda kívülről is belülről is modern, esztétikus. Az öltöző szekrényeket, a csoportszobák asztalait, székeit már az Alapítvány jóvoltából kicseréltük, most év végén megrendeltük a csoportszobákba a szekrénysorokat. Így fokozatosan megújul az óvoda bútorzata is. Tervezzük a szőnyegek cseréjét is.

Az óvodavezető szobájába szükség lenne egy íróasztalra illetve zárható szekrényre, melyben helyet kaphatna az óvoda összes dokumentuma.

Informatika:

Az idei tanévben az óvoda technikai eszközt nem vásárolt.

Továbbra is szükségünk lenne egy fényképezőgépre, és egy nagy teljesítményű Hifi lejátszóra Ez utóbbi az ünnepségek színvonalas lebonyolításához lenne szükséges.

A számítógép, a fénymásoló az Alapítvány tulajdonában van, nagyon lassú, sokszor megbízhatatlan. A fénymásoló öreg, elsősorban óvodásaink számára fejlesztő feladatlapokat sokszorosítunk vele.

A számítógép kicserélése a jövőben célunk, mivel jelentős adminisztratív munkát vár tőlünk a Köznevelés Információs Rendszer, amihez megbízható számítógépre van szükség.

**E, A nevelő-oktató munka eredményessége**

Az óvodai nevelőmunka eredményei, nehézségei:

Az óvodában folyó nevelőmunka legnagyobb eredménye, hogy minden évben, így idén is az iskolaérettségi vizsgálaton jól teljesítettek a nagycsoportos életkorú zöld csoportos óvodásaink. Bár egyre több munkát igényel a gyerekek felkészítése az iskolára, mivel a szülők sok esetben teljesen az óvodától várják ezt a munkát. Pozitív visszajelzéseket kaptunk a szülőktől az óvodában folyó szakmai munkánk megítélése kapcsán is.

Óvodánk nyitva tartása igazodik a dolgozó szülők igényeihez, illetve nyáron is biztosítjuk az óvodai ellátást a nem dolgozó munkanélküli, gyesen, gyeden lévő szülők részére, nem úgy, mint a városi óvodákban!

Az év során három alkalommal várjuk a szülőket az óvodába műsorral, úgy, mint a Farsang, Anyák napja, Ballagás. A farsangunk idén a Közösségi Házban volt, nagyon jól sikerült. A jövőben tervezzük, hogy ennek hagyományt teremtünk. A műsorok színvonalas szórakozást nyújtanak a meghívott vendégek számára.

A gyermekek számára szervezett programok alkalmával óvodásaink jól érezték magukat, próbáltunk számukra évszakokhoz kötődve tartalmas kirándulásokat, beszélgetéseket szervezni. Ősszel Serenci kirándulást és a Közlekedésbiztonsági napot illetve az Egészség- napot, télen a Mikulás ünnepséget, Karácsonyt és a Farsangot ünnepeljük közösen, tavasszal a Nyuszi várót, a Budapesti kirándulást, a Gyereknapot és a csoportkirándulásokat szervezzük meg óvodásainknak.

Nehézségeink idén is elsősorban a sárga csoportban, a tavalyi kiscsoportban jelentkeztek. Ez abból adódik, hogy ebben a csoportban nagyon sok az ”egyke” gyerek, a szülők nevelése bizonytalan, nem következetes, így sok esetben a gyerek irányítja a szüleit. Ez itt az óvodában sorozatos konfliktusokhoz vezet. Ebben a csoportban sok a verekedés, a szabályokat áthágó, értetlen gyerek! A többi csoportban kevés gond volt, de a sárga csoportban adódott nehézségek, kis óvoda révén rá nyomták a bélyegét az összes gyerek udvaron való viselkedésére.

***A sárga csoport***ban - a csoportbontás után is - igen nehéz évet zártunk. Mivel a gondok megmaradtak, így szinte ugyanazokat a problémákat lehet sorolni a nehézségeknél. Ezek felsorolása helyett, inkább el kell mondanunk, hogy következetes neveléssel, átlátható, egyértelmű szabályokkal próbáljuk ezt a csoportot nevelni, oktatni, ami jelentős kihívást jelent számunkra. Most év végén önállóság terén sokat fejlődtek, a különböző tevékenységi formákban szívesen és aktívan vesznek részt, különösen ábrázoló tevékenységük fejlett. Nagyon ragaszkodóak, szeretnek óvodába járni, a kedvünkért próbálnak az elvárásoknak megfelelni, de még sok dolgunk lesz velük. A mesét, verset nagyon szeretik, könnyen tanulnak. Baráti kapcsolatok már kialakultak a csoportban, de sajnos ez együtt jár náluk a kiközösítéssel is, ami a lányoknál napi konfliktusokhoz vezet. Játék során nagyon hangosak, a lányok már sokszor játszanak szerepjátékot, a fiúk legóznak, építenek.

***Kék csoportban****,* fiú-lány arány optimálisan alakult, mely pozitívan hatott a csoport mindennapi életére. Játékukra jellemző volt a kitartás, ötletesség, képesek voltak az együttes játszásra, konfliktushelyzet kevés volt. A gyerekek önállósága koruknak megfelelő, a szokás-és szabályrendszert elsajátították. A középsős életkorú gyerekeknél jelentkezett a legtöbb új feladat (naposi munka, ágyazás, fogmosás, kancsóból töltés, villa használat stb.) melyet sikerült nagyrészüknek jól, gyorsan elsajátítani. A különböző tevékenységi formákba minden gyerek aktívan bekapcsolódott, érdeklődőek voltak, követték az óvónők utasításait. Akik számára nehézséget okozott bármilyen tevékenység, azokkal a játékidő keretében egyénileg gyakoroltunk. A kicsik beszoktatása és beilleszkedése zökkenőmentesen megtörtént, a csoport mindennapi életében nem okozott gondot, hogy ők fiatalabbak. Gondunk leginkább a beszédfegyelemmel és a hangerővel volt. A szülők sokat segítették a munkánkat, támogatták a rendezvényeinket, az óvónők kéréseinek megpróbáltak eleget tenni.

***Zöld csoportba*** járó gyerekekkel nem volt különösebb magatartási probléma. A 20 nagycsoportos életkorú gyermek egész tanévben folyamatosan részt vett minden tevékenységi formában és emellett sok plusz elfoglaltságuk is volt már (hittan, német, gyógytestnevelés, logopédia, tánc) Sok fiú jár a csoportba, de ennek ellenére nem voltak konfliktusok. Az ide járó gyerekek átlagosan teljesítettek az év során, a begyakorolt feladatok a gyengébbeknek is sikerültek. A több fejlesztés ellenére, 4-5 gyereknek gondjai lesznek a tanulással majd az iskolában. Az utolsó 3 hétben nagyon sok fegyelmezési probléma adódott a csoportba, ezt az évzáró műsorra való felkészülés és az ezzel járó szerepléstől való félelem okozta.

A kicsik beszoktatása is zavartalan volt, év végére ők is elérték a tőlük elvárható fejlettségi szintet-öltözködés, egészségügyi szokások, étkezés, egyéb területeken. A kisebb gyerekeknek mindenképpen előnyt jelentett, hogy a nagy csoportos korú gyerekek között lehettek, sokkal több dolog alakult így spontán, játszva.

A vegyes csoportok beindításában, nagyon sok segítséget kapott a ***kék és a zöld csoport*** a foglalkozások alkalmával a dajkájuktól. Nagyon jól működött az, hogy ha kellett ők külön játszottak a gyerekekkel, így a nagyokkal az iskolára való felkészítő foglalkozások zavartanul zajlottak.

A választható tevékenységi formák működési tapasztalatai:

A 2012/2013. tanév elején is, kérdőíven kérdeztük meg a szülőket, milyen választható foglalkozásokra íratják be gyermekeiket.

*Katolikus hitoktatás:* Ingyenes foglalkozás, heti egy alkalommal tartotta Stiener Mária katolikus hitoktató.

A hitoktatás szerdánként 8.15 - 8.45 időszakban volt az óvodában, a szülők beleegyezésével délelőtti időszakban. A hitoktató délután nem tudta megoldani a foglalkozás megtartását.

* sárga csoport: 3 fő
* kék csoport: 3 fő
* zöld csoport: 6 fő

*Német:* A foglalkozásokat Holczerné Guth Erzsébet tartotta. 20 nagycsoportos óvodás közül 13 gyermek kérte a németet, heti két alkalommal hétfőn és szerdán két csoportra osztva délelőtt 8.00-8.45. foglalkozott a gyerekekkel. A gyermekek számára ingyenes elfoglaltságot a Német Nemzetiségi Önkormányzat finanszírozta.

*Néptánc:* Óvodánkban ingyenes néptánc oktatás folyik, a csoportok heti nevelési tervébe beépítve. Néptánc oktatónk az idei évtől ismét Nemes-Deutsch Boglárka óvodapedagógus, heti 1 alkalommal péntekenként minden csoportban néptáncot oktatott.

Év végén a sárga és a kék csoportokban az anyák napi műsor keretében, míg a zöld csoportban a ballagási műsor részeként mutatták meg óvodásaink szüleiknek, hogy mit tanultak az év során.

Sajnos református hitoktatás már év elején nem indult óvodánkban!

Ellenőrzési és értékelési tapasztalatok:

Az idei tanévre tervezett ellenőrzéseim, egyrészről kiterjedtek a csoport dokumentációjának vezetésére, illetve a szakmai munka ellenőrzésére. A csoport adminisztrációit a tanév során 3 havonta kértem be ellenőrzésre. Elsősorban a dokumentumok naprakész, javítás nélküli, tiszta vezetését ellenőriztem.

A szakmai munka ellenőrzései a második félévben kezdődtek. A zöld és a kék csoportban figyeltem meg a gyerekek fejlettségét és az óvónők munkáját a következő nevelési területeken, úgy, mint a – Ének-zene, énekes játék, gyermek tánc, Rajzolás, mintázás, kézimunka, Erkölcsi nevelés, szocializáció.

Az ellenőrzésem tapasztalata, mindkét csoport fejlettségi szintje megfelelő, mivel a gyerekek vegyes életkorúak így ezt fokozottan figyelembe kellett vennem a látogatásaim alkalmával.

Mint már említettem az új kolléganők ellenőrzése az idei tanévben plusz látogatásokat jelentett a csoportokban.

**F, Gyermekvédelmi munka**

77 óvodás gyermekből (év vége):

* 12 gyerek halmozottan hátrányos helyzetű
* 1 gyerek veszélyeztetett
* 16 gyermek hátrányos helyzetű
* 21 gyerek nagycsaládban él
* 13 gyereket egyedül nevel a szülő

A gyerekjóléti szolgálat munkatársával heti, illetve gond esetén napi kapcsolatban álltunk. Főként a családok életkörülményeit, anyagi helyzetét is érintő problémáknál kérjük segítségét.

A gyermekvédelmi munkát óvodánkban minden óvónő végzi, csak a felmerülő problémák esetén ülünk le egyeztetni, esetmegbeszélést tartani. A munka koordinálását az óvodavezető végzi, aki egyben az intézmény gyermekvédelmi felelőse.

A gyermekvédelmi rendszer óvodánkban jól működik, óvodásaink érdekeit szem előtt tartva!

**H, Az intézmény kapcsolatai:**

*A Fenntartóval* való kapcsolatunk az idei tanévtől alapjaiban megváltozott, mivel közvetlenül az Önkormányzathoz tartozunk. Így napi kapcsolatban voltunk a hivatal pénzügyi előadóival, a titkárnővel, aki az iktatást végzi számunkra. Bármely probléma esetén közvetlen fordulhattunk a Polgármester Úrhoz, Jegyző Úrhoz, aki segítségünkre volt.

*Iskolával, az iskola pedagógusaival* való kapcsolatunk az idei évtől minimális. A beiskolázás révén, illetve abban az időszakban kapcsolatunk a leendő elsős tanítónőkkel van csak.

*A védőnővel, a Gyermekvédelmi munkatárssal, a gyermekorvossal* való kapcsolatunk napi, jól működő. Kapcsolat felvétel azonnali a felmerülő problémákból adódóan történik.

*A Nevelési Tanácsadóval, TM ÁMK Tanulási Képességeket Vizsgáló Szakértői Bizottsággal és a Logopédussal,* a jelzőrendszerünk jól működik.

*A faluban működő civil szervezetekkel,* az előzőkben megemlített Egyesület kivételével nem volt ebben a tanévben kapcsolatunk.

**I, A 2013/2014. nevelési évre, tanévre tervezett legfontosabb feladatok:**

- Most év végén úgy látjuk, hogy nagy volumenű szakmai feladataink nem lesznek, úgy, mint idén volt. A pedagógus életpályamodell bevezetését a Kormány erre a tanévre tervezi, de ez számunkra még konkrét feladatokat nem fogalmazott meg!

- A MIP alapján, a nevelési eredmények mérését és értékelését a Mozgás, Matematikai nevelés, a Tanulás nevelési területeket ellenőrzöm a tanév során a sárga és a kék csoportban.

- Folytatjuk óvodásaink mérését felmenő rendszerben a MIP - be meghatározott és kidolgozott indikátorok alapján.

Őcsény, 2013. június 28.

Csirzóné Kovács Éva

óvodavezető